पोते ने न्यूटन के नियम का जिक्र किया, कहा- जितना बल लगाएंगे, उतना विरोध होगा
Karnataka Savarkar Syllabus Controversy उन्होंने कहा कि कांग्रेस सोचती है कि चैप्टर हटाने से वे स्टूडेंट्स को सावरकर के बारे में पढ़ने से रोक देंगे
कर्नाटक की कांग्रेस सरकार ने स्कूल सिलेबस से सावरकर से जुड़ा चैप्टर हटाने का फैसला किया है। इस पर सावरकर के पोते रंजीत सावरकर ने मशहूर साइंटिस्ट न्यूटन के नियम का जिक्र किया है।
रंजीत सावरकर ने शनिवार को कहा- न्यूटन के नियम के मुताबिक,हर एक्शन का बराबर और विपरीत रिएक्शन होता है। कर्नाटक सरकार के भी फैसले का बराबर और विपरीत रिएक्शन होगा।
उन्होंने कहा- कांग्रेस सोचती है कि स्कूल की किताबों से चैप्टर हटाकर वे स्टूडेंट्स को सावरकर के बारे में पढ़ने से रोक देंगे। स्टूडेंट्स बहुत स्मार्ट हैं। अगर आप ज्यादा दबाएंगे तो पलटवार भी ज्यादा होगा। ये एक नेचुरल रिएक्शन है।
रंजीत सावरकर ने न्यूज एजेंसी से बातचीत में कहा कि सोशल मीडिया पर सावरकर से जुड़ा काफी मैटेरियल मौजूद है। सावरकर स्मारक ने उनके साहित्य को वेबसाइट पर पब्लिश किया है। हम इसे कन्नड़ में भी पब्लिश कर रहे हैं। किताब से एक चैप्टर हटने से कोई फर्क नहीं पड़ेगा।
RSS के संस्थापक केबी हेडगेवार से जुड़ा चैप्टर भी हटाया गया
कर्नाटक की कांग्रेस सरकार ने क्लास 6 से 10 तक की कन्नड़ और सोशल साइंस की किताबों में कुछ बदलावों को सहमति दी है। इन बदलावों के तहत किताबों से RSS के संस्थापक केबी हेडगेवार और वीडी सावरकर से जुड़े चैप्टर्स हटाए जाएंगे। कांग्रेस सरकार ने इसकी प्रक्रिया भी शुरू कर दी है। वहीं, भाजपा ने इन बदलावों का विरोध किया है।
शिक्षा मंत्री बोले- बच्चों के भविष्य को ध्यान में रखकर बदलाव कर रहे
कर्नाटक के शिक्षा मंत्री मधु बंगारप्पा ने 9 जून को कहा था कि इसी साल से स्कूली किताबों का सिलेबस बदल जाएगा। बच्चों के भविष्य को ध्यान में रखकर बदलाव किए जा रहे हैं। कांग्रेस ने चुनावी घोषणापत्र में भी इसका जिक्र किया था। मधु बंगारप्पा घोषणापत्र समिति के उपाध्यक्ष थे।
स्वास्थ्य मंत्री बोले- राष्ट्र निर्माण में योगदान देने वाले लोगों की कहानियां होनी चाहिए
राज्य के ​​​​​स्वास्थ्य मंत्री दिनेश गुंडू राव ने कहा था कि हमारे पास ऐसे लोगों की कहानियां होनी चाहिए जिन्होंने वास्तव में राष्ट्र के निर्माण में योगदान दिया है। उन्होंने कहा- भाजपा ने अपने वैचारिक मुद्दों को स्कूलों के सिलेबस में डालने की कोशिश की है, जो सही नहीं है। इसलिए हमारी सरकार इसमें सुधार करेगी। हम RSS और भाजपा से जुड़े संगठनों को दी गई जमीनों की भी जांच करवाएंगे।
कांग्रेस बोली- बच्चों के दिमाग में जहर नहीं घुलने देंगे
कर्नाटक में सरकार बनने के कुछ ही दिनों बाद कांग्रेस ने कहा था कि वे स्कूलों में पढ़ाए जाने वाली किताबों का सिलेबस बदलेंगे। कांग्रेस का कहना है कि हम बच्चों को ऐसा कंटेंट नहीं पढ़ने देंगे, जो उनके दिमाग में जहर घोले।
इस पूरे मामले पर भाजपा नेता सीएन अश्वथ नारायण ने कहा कि कांग्रेस को जल्दबाजी नहीं करनी चाहिए। उन्हें जनता ने चुना है, ऐसे में उनकी जिम्मेदारी है कि सभी वर्गों के हितों को ध्यान में रखकर फैसला करें।
कर्नाटक से जुड़ी ये खबरें भी पढ़ें...
कर्नाटक में निरस्त होगा धर्मांतरण विरोधी कानून:सिद्धारमैया कैबिनेट का फैसला; BJP सरकार ने सितंबर 2022 में लागू किया था
कर्नाटक की मौजूदा कांग्रेस सरकार ने पिछली भाजपा सरकार के धर्मांतरण विरोधी कानून को निरस्त करने का फैसला किया है। सिद्धारमैया सरकार 3 जुलाई से शुरू होने वाले विधानसभा सत्र में इससे जुड़ा एक विधेयक पेश करेगी।
यह जानकारी कर्नाटक के कानून और संसदीय मंत्री एच के पाटिल ने कैबिनेट मीटिंग के बाद दी। गौरतलब है कि एंटी कन्वर्जन लॉ BJP सरकार ने सितंबर 2022 में इसे लागू किया था। पूरी खबर पढ़ें...
गोहत्या-हिजाब कानून बदल सकती है कर्नाटक सरकार: प्रियांक खड़गे बोले- इनसे राज्य को आर्थिक-सामाजिक नुकसान
कर्नाटक की कांग्रेस पिछली भाजपा सरकार के गोहत्या और हिजाब को लेकर बनाए कानून को बदल सकती है। ग्रामीण विकास और पंचायती राज मंत्री प्रियांक खड़गे ने कहा, इन कानूनों से राज्य को आर्थिक और सामाजिक नुकसान हुआ है। यह विधेयक केवल नागपुर में बैठे भाजपा के आकाओं को खुश करने के लिए तैयार किया गया था। इससे न तो किसानों को फायदा हुआ और न ही इंडस्ट्री को। पूरी खबर पढ़ें...